№ исх: 42-01-11/7191 от: 26.09.2023

№ вх: 1167 от: 26.09.2023

26.09.2023-ғы № 42-01-11/7191 шығыс хаты

26.09.2023-ғы № 1167 кіріс хаты

*Жалпыреспубликалық «Адалдық сағаты»*

*бірыңғай сағаты оқушылар арасында*

**Сәлеметсіздер ме құрметті оқушылар!**

«Парасаттылық адал ұрпақтың айнымас серігі» негізімен өтіп жатқан адалдық сағатына қош келіпсіздер.

Өскелең жас ұрпақтың тәрбиесіне адалдық пен парасаттылық қасиеттерін дәріптеуге үлес қосып отырған Агенттік ұстанымы өскелең ұрпақ үшін маңызды бастама.

Бүгінгі күні сыбайлас жемқорлыққа қарсы күрес мемлекет саясатының басым бағыттарының бірі.

Жүргізілген жұмыстардың нәтижесімен соңғы уақытта сыбайлас жемқорлық көріністері жылдан жылға азайып келеді.

Сыбайлас жемқорлыққа қарсы іс-қимыл агенттігігі жемқорлықтың алдын - алу бойынша уәкілетті орган болып табылады.

Осы орайда, қоғамда сыбайлас жемқорлыққа қарсы мәденеитті қалыптастыру, оның шінде жастар арасында түсіндіру жұмыстарын жүрізу маңызды шаралардың бірі.

Себебі, жастар - кез келген мемлекеттің ең белсенді бөлігі, қоғамның қозғаушы күші.

Сондықтан ел тірегі - жастар екенін естен шығармағанымыз абзал.

Қазақстанның болашағы сендерге, білімдерің мен патриотизмдеріңізге байланысты. Біз қазір жасап жатқанның бәрі сендердің бақытты өмірлерің үшін жасалып жатқан маңызды қадам.

Әр адам еңбек ету, оқып білу, өмір сүру және заманауи әлемде тіршілігін жалғастыру дағдыларын қалыптастыруы тиіс.

Жаңа заман өскелең ұрпақты біліммен қатар адалдық, парасаттылық, әділдік пен сенім деген адами құндылықтарды да бойына сіңіруі қажет.

Ал енді осы ұғымдарды кеңінен ашып өтейін.

**Жалпы Адалдық дегеніміз не?**

Мұның жауабын іздеуде әрине, адам бойындағы асыл қасиеттер еске түседі. Демек, асыл қасиет деп- еңбек сүйгіштік, достық, әдептілік, шынайылық, адамдарға көмек беру, қоғамға қызмет ету, құрметтеу, жақсылық жасау, кішіпейілдік. Бұл қасиеттер - әрбір адамға тән, жақсы өмір сүрудің шарты.

Адамда асыл қасиеттермен қатар жағымсыз қасиеттер де болады. Олар - жалқаулық, сараңдық, пайдакүнемдік, менмендік, мақтаншақтық, қулық, екіжүзділік, қатыгездік, ашу, ызақорлық т.б.

Адам баласына бұл жағымсыз қасиеттерден аулақ болуға, бойын таза ұстауға ұлы Абай атамыз өз өлең жолдары арқылы өсиет қалдырған.

Осылайша, адам бойында ізгі қасиеттер неғұрлым биік тұрса, ол адамның аты да, болмысы да жоғары болмақ және ол адам сымбатты да, парасатты көрінеді.

Адалдық - адам бағасының бір өлшемі де іспетті. Жеке тұлғалар мен адамдардың абырой - атағын арттыратын ізгі қасиет.

Әрбір қоғамның адалдық жайында өзіндік пайым - түсінігі бар. қарапайым халық әрқашан да адалдық қасиеттерін кіршіксіз таза ұстауға ұмтылады.

Адалдық адамның жеке басы мен моральдық тұлғасын сипаттайды. Ол туа пайда болмайды. Қоғамның дамуына сәйкес әрбір адамның өнегелі тәрбиесіне, оқып білім алуы мен адал еңбектену процесінде қалыптасады.

Қазақтың адалдық жайында өзіндік пайым-түсінігі туралы Ұлы Абай: «Алдау қоспай, адал еңбегін сатқан, қолы өнерлі қазақтың әулиесі - сол», - дейді.

Шәкәрім қажы адалдық турасында: «Мақтан үшін мал жима, жан үшін жи, Ғибадат пен адалдық ар үшін жи», - деп бақыттың өзі адалдыққа негізделетінін айта келіп, адалдықтың ар біліміне қатысына да ерекше көңіл бөледі.

Баланы жастайынан Отансүйгіштікке, адалдыққа, әділдікке мейірімділікке, қарапайымдылыққа үйрете отырып, жаман әдеттерден аулақ болуға, білім мен еңбекке ұмтылуға тәрбиелеу Үлкендердің негізгі мақсаты.

Әрбір ата - ана, әрбір ұстаз балалар үшін лайықты үлгі болып, нағыз қастерлі қасиеттерді таңдауға көмектесетін Ұлы тұлғалар.

Сіздерге білім нәрін беріп, тәрбиесіне зор үлес қосып жүргенұстаздарыңыз бен ата-аналарыңыздың үміттерін ақтап,болашақта ел тізгінін ұстар, ел болашағы үшін адал еңбек ететін патриот, елжанды азаматтар шығатынына кәміл сенемін.

Халық даналығында мына бір жақсы ұғым келтірілген:

«Адалдық өміріңе керек нәрсе, ол да гүлдеп, нұрланар көңіл бөлсе.

Халыққа өз пайдасын тигізе  алмай, адам  боп, өзін-өзі меңгермесе»!

Демек,адам  дүние  есігін  ашып, шыр етіп өмірге келген күннен  бастап жақсылықты да, жамандықты да көріп өмір сүре бастайды.

Бұл тұрғыда тағы қосарым, адалдық - адамгершіліктің аса маңызды талаптарының бірі.  Ол жалған сөйлемеу, жалтармау, уәдесінде тұру сияқты қасиетті қамтиды. Баланы адалдыққа тәрбиелеу, адал еңбекке, әдептілікке үйретуден басталады.

Бала өз ризық, несібесін өз еңбегімен, яғни адалдықпен  тауып жеген адамның  ең ардақты, халық алдында құрметті, сыйлы кісі саналатынын түсініп,  сондай болуға өзі де талпынатындай үлгі-өнеге көріп, біліп өсуі керек.

Ал,оқушылар Сендердің алдарыңда ұлттық біріңғай тестілеу тұр. Осы тестілеуді тапсыруда адалдық қасиеттеріңді жоғалтпай, оңай жол іздемей, өз еңбектеріңмен өтіңдер. Сендерді адал еңбектерің ғана алға жетелейді.

Бойларыңда адалдық қасиеті жоғары тұрса, жандарыңдағы адамдар да Сендерге адал болады, әрі болашақтарың да жарқын болады.

Жалпы адалдықтың биік шыңы - ол парасаттылық.

**Ал, Парасаттылық дегеніміз?**

Парасаттылық - мейірімді жүректен басталады.

Парасаттылық - адам бойындағы ізгі қасиет. [Жеке тұлғаның](https://kk.wikipedia.org/wiki/%D0%96%D0%B5%D0%BA%D0%B5_%D1%82%D2%B1%D0%BB%D2%93%D0%B0) қадір - [қасиетін](https://kk.wikipedia.org/wiki/%D2%9A%D0%B0%D1%81%D0%B8%D0%B5%D1%82), кемелдігін, келешегіне тікелей әсер ететін құндылықтардың бірі.Адам өмірінде бұл қасиет ақылдылық пен білімпаздық, мәдениеттілік пен көрегенділік сипатына ие.

Қоғамда парасаттылық адам бойында кездесетін асыл қасиеттердің біріне айналып, адамгершілік пен өнегелілік тұрғысынан жоғары бағаланған.

Парасатты адам сөйлейтін сөзін, қабылдайтын шешімін алдымен ақыл таразысынан өткізіп алып, жан - жағына мейірімділікпен, әдептілік сақтап, адамгершілік және ізгілікпен кең мінезділікпен із қалдырады. Мұндай қасиетті меңгерген тұлға жүрген ортасында сый - құрметке ие болып, тілеулестерін қуанышқа бөлейді.

Парасат ұғымын ұлы кемеңгер Абай Құнанбайұлы адам болу, толық адам деген сөздермен белгілейді. «Үш-ақ нәрсе адамның қасиеті: ыстық қайрат, нұрлы ақыл, жылы жүрек»,- деп тұжырым жасайды.

Ол жеке тұлғаның интелектуалдық және мінез-құлық жағынан толысып, жетілгендігін, жоғары мәдениеттілігін көрсетеді.

Басқа қандай артықшылығы болғанымен, ұшқалақ, күйгелек, ашушаң мінезді адамдарды парасатты адамдар қатарына жатқызбайды.

Сонда парасат ұғымы жеке адамның толысқан кемелдігінің белгісі ретінде үлкен сана мен келісті әдет инабаттылығының, кең, бай мінезінің жарасты тұтастығын білдіреді.

Адам екеніңді сезінгеннің өзі үлкен бақыт. Оны сезіну - нағыз парасаттылықты қажет ететін сенім.

Адамға қуаныш сыйлауға құмар болып, жақсылық жасаудан жалықпағандардың ғана абыройы асқақ, парасаты биік. Өйткені олардың алғыстары шексіз, тілеулестері көп.

Өзінің алдына үлкен мақсат қойып, оны орындауға барлық күшін жұмсай білген адам ғана бақытты бола алады. «Бақыттың мәні - парасаттылықта, әркімнің өз алдына игілікті мақсат қоя білуінде, ол мақсатпен кездейсоқ рақат үшін емес, адамның өз мінез құлқын, іс-әрекетін ерікті түрде өзгертіп, ізгілікке бағыттап отыруында» - деп жазды әлемнің екінші ұстазы Әл-Фараби.

**Адалдық пен парасаттылықтың өлшемі ақылдықтың бір көрінісі. Ақылдылық міндетті түрде мектептіүздік оқу не жаңа өнім ойлап табумен өлшенбейді. Парасатты жан өзіне не қажет екенін және оған жету жолын жақсы біледі.**

Жастардың жетістікке жету жолындағы өзегі ретінде сапалы білім алып, білікті маман жолында ілгері жылжуы маңызды:

Жас өскелең ұрпақ парасатты адам болу үшін жақсы ұғымдарды үнемі есінде сақтаса, тілеулестерің де көп, жүрген орталарыңда сый-құрметке ие болатын Парасатты жан болады. Сонда кемел келешектеріңе нық сеніммен қарауға болады.

Жүрегі мейірімге толы, бойына парасаттылық қасиетін сіңірген тұлғаның болмысымен бірге әділдік қасиеті бірге жүреді.

**Енді, Әділдік ұғымын ашып өтейік**

Әділдік - ізгіліктің ірге тасы. “Кімде-кімнің әділдігі жоқ болса, оның ұяты да жоқ” (Абай). Әділ болу - адам ақысын жемеу, дұрыс шешім қабылдау, шындыққа жүгіну секілді түсініктерді құрайды. Әділ адамға сенім де мол болады.

Әрине, әділдік адалдықтан туады. Және кез келген істе жұрттың бәрі адалдық танытады деу асыра айтқандық болар еді.

Әйтпесе мүлде қылмыс та болмай, сот жүйесі де, құқық қорғау органдары да әділдікті орнатамыз деп шала бүлінбес еді.

Ол нені білдіреді? Әрине, қайда болса да әділдікті орнатудың қиындығын білдіреді.

Өйткені ол дауласып қалған екі адамның арасындағы келіспеушілік кілтін табу үшін ғана емес, бүкіл адамзаттың болашағы үшін керек.

Бұл сөзге ел іші де, сырты да тыныш болсын, халықаралық жағдай жақсы болсын, дау-дамай, өкпе-наз, қастандық аз болсын деп тілейтін иманды жанның бәрі қосылады. Өйткені әділ бола білудің маңызы тереңде.

Кез-келген жағымсыз әрекеттер арыңды, ұятыңды, ақылыңды тұншықтырады. Ар, ұят, сана, ақыл - адамның жануардан ерекшеленетін ең жоғарғы сапасы.

Адамның  ниеті, ойы,  іс-әрекеті  шындыққа, адалдыққа негізделгенде адам  өзіне  де,  өзгеге  де  адал  болады. Ол  біздің ішкі жан-дүниемізден  бастау  алады.  Адамның  көңілі  таза,  пейілі кең,  адал,  шыншыл  болғанда  әділдікке  қол  жеткізеді.

Адамның ең аяулы өнегелі қасиеті-турашылдығы десек, турашылдық сол әділдіктен нәр алады.

Әділдіктің жоқтығынан ел азады. Адамдардың жасампаздық күші сарқылып,  биліктің іргесі шайқалады.

Сондықтан, жасөспірімдер бойына әділдік үшін күресті дарыта алсақ, ертеңге сеніммен қарауға болады» - деген Ш.Құдайбердиевтің сөзі өнегелі қасиеттің өрісін кеңейте түседі.

Адам болып туылғанның бәрі адам болып қалуы заңдылық.

Әсте, адам боп өмір сүрудің жүгі жеңіл емес. Күнделікті тірлігіміз де, жалпыға қарым - қатынасымыз да, сөйлеген сөзіміз де, дауыс ырғағымыз да - біздің адами келбетімізді аша түседі.

Осыған қарап өзгелер бағалайды, сыйлайды, құрметтейді. Адами биік тұлғаны дұшпаны да сыйлайды. Ал, жағымсыз адам өз туысына да сыйыспайтыны айдан анық.

Егер, сендер әділдік құндылықтарына жеткілікті көңіл бөліп, айтатын сөздерің мен іс - әрекеттеріңе сенімді болсаңдар, жүрген орталарың да сендерге сеніммен қарайтын болады.

Ендеше, **Сенім** ұғымын жеке қарастырайық

Сенім - адамның ақыл - ойын, күшін, еркін, қабілетін жоғарылататын жағымды сезім, адамның [ақиқатқа](https://kk.wikipedia.org/wiki/%D0%90%D2%9B%D0%B8%D2%9B%D0%B0%D1%82) [көзқарасын](https://kk.wikipedia.org/wiki/%D0%9A%D3%A9%D0%B7%D2%9B%D0%B0%D1%80%D0%B0%D1%81), [қарым-қатынасын](https://kk.wikipedia.org/wiki/%D2%9A%D0%B0%D1%80%D1%8B%D0%BC-%D2%9B%D0%B0%D1%82%D1%8B%D0%BD%D0%B0%D1%81) анықтайды.

Адам алдына мақсат қойып, оның нәтижелі орындалуына сенім білдіріп, іс - әрекетке кіріскен кезде ғана, ол жоғары нәтижелерге қол жеткізе алады.

Сенім - адамның жігерін арттырып, болашаққа ынталандыратын ұлы сезім. Сенім үміттен басталады. Сенім адамның алдына қойған мақсатының айқын болуы, дүниетанымының өмірмен байланыстылығы берік сенімнен туады. Бұл адамның нақты іс-әрекеті мен тәжірибесіне байланысты.

Жастар, «Сенім – жетістіктің кілті» деп нық айта аламыз. Әңгімемізді бастамас бұрын, алдыңғы буын аға ұрпақтың сенім туралы айтқан ұлағатты сөздеріне көз жүгіртейік.

Өз кезегінде, Бауыржан Момышұлы «Сен - ата-анаңның үмітісің. Сен қайталанбас тұлғасың, өз өміріңнің белсенді жасаушысысың, сондықтан өзіне ғана сен» десе, Мағжан Жұмабаев, «жалпы адамзаттың жақсылығына сену - адамгершіліктің ең биік белгісі» - деп өзінің тұжырымын жасаған.

Әсіресе, бұл ұлағатты сөздер жаны таза адамға өзгенің көрсеткен сенімі бойына қайрат, қиялына қанат береді. Сол сенімді ақтаймын деп қандай қиындық болса да, қарсы тұра алады, ақтап шығуға жанын аямайды» деген ұғымдар өмірдің өзегі де, негізі де шын мәнінде сенімнен тұратынын аңғартады.

«Сенім – құдіретті күш! Дәрігердің емдік іс-әрекетіне толық сенсең ауруыңнан толық жазыласың, ертеңгі мақсатыңа сенсең, қандай қиындық болса да, әрекеттеніп, мақсатыңа жетесің, әлеуметтік келешегіңе сенсең,сол бақытқа өзің де барлық адамдармен бірге ұмтыласың.

Егер өздеріңе сенімді болсаңдар, жақсы оқысаңдар, оңай жолды іздемей, жасайтын істеріңді адал жасасаңдар, Сендер сыбайлас жемқорлық деген келеңсіз жағдайларға тап болмайсыңдар.

Сенім тек жақын адамдардың арасында ғана емес,қоғамдық деңгейде,әлемдік шеңберде де көрініс алады. Адамның өз-өзіне, өзгелерге сенім білдіруі оның өмірге деген үміті мен қызығушылығын арттырады.

Өзіне өзі сену адамның өз құндылығын түсініп,мақсат –мүддесіне жетуіне көмектеседі. Айналадағы адамдардың сенім білдіруі адамның жауапкершілігін арттырып, өз мүмкіндіктері мен қабілеттерін ашуға ықпал етеді.

Сенімді болу-ол жауапкершілікті сезіну және орындай білу дегенді білдіреді.Ол бастаған істі аяғына дейін орындау. Сенімді адам жанымызда болғанда біз өзімізді еркіндікте,барлығы ойдағыдай болатынына сенімді боламыз.

Осы жоғарыда атап өткен 4 адам бойындағы асыл қасиеттер **адалдық, парасаттылық, әділдік және сенім**құндылықтарын қоғам арасында кеңінен тарату Агенттіктің басты міндеттерінің бірі.

Осы асыл қасиеттер дамыған ортада сыбайлас жемқорлыққа орын болмайды.

**Құрметті жастар,** біліммен қаруланған, ақыл-парасаты толысқан, адал ұрпақ барда Қазақстанның келешегі жарқын болатындығына сеніміміз мол. Сіздерді елі үшін аянбай еңбек ететін, қызмет пен мансап қуалаудан бұрын - ар-ұят пен патриоттық сезімді алға қоятын азаматтар шығады деп сенемін және тілектеспін!

Құрметті оқушылар, бүгінгі бізге берілген Адалдық сабағымыз аяқталды.

Әрдайым есте ұстаңдар: Өзіне-өзі сенімділік туа біткен қасиет емес, демек, оны адам өзінің бойында дамытуы тиіс. Сенім-жетістіктің кілті, ал сол кілт балалар әрқайсыңның қолыңда…